"เมธี สุภาพงษ์"เต็งหนึ่งผู้ว่า ธปท. คนใหม่
ปิดรับสมัครผู้ว่า ธปท. คนใหม่ เข้าชิง 4 ราย "เมธี สุภาพงษ์" ขึ้นแท่นเต็งหนึ่ง


17 มิ.ย. 2563

แหล่งข่าวจากกระทรวงการคลัง เปิดเผยว่า การรับสมัครผู้ว่าการธนาคารแห่งประเทศไทย (ธปท.) ปิดรับสมัครเมื่อวันที่ 16 มิ.ย. มีผู้ยื่นสมัคร 4 ราย เป็นคนใน 2 ราย และคนนอก 2 ราย
สำหรับคนนอกที่สมัครไม่มีชื่อ นายเอกนิติ นิติทัณฑ์ประภาศ อธิบดีกรมสรรพากร และ นายเศรษฐพุฒิ สุทธิวาทนฤพุฒิ กรรมการในคณะกรรมการนโยบายการเงิน (กนง.) ที่เป็นตัวเต็งและมีคุณสมบัติเป็นผู้ว่า ธปท. คนใหม่ได้
ขณะที่คนในที่สมัครมีชื่อ นายเมธี สุภาพงษ์ รองผู้ว่าการ ด้านเสถียรภาพการเงิน ธปท. ซึ่งตอนนี้เป็นตัวเต็งผู้ว่า ธปท. คนใหม่ จากผู้สมัครทั้ง 4 ราย เนื่องจากมีความรู้ความสามารถ มีบุคลิกภาพที่ดีของการเป็นผู้ว่า ธปท. และที่ผ่านมามีบทบาทในการออกมาตรการทางการเงินเพื่อฟื้นฟูเศรษฐกิจที่ได้รับผลกระทบจากโควิด-19 และเป็นผู้ชี้แจงการออก พ.ร.ก. ซอฟท์โลน และ พ.ร.ก.ซื้อตราสารหนี้เอกชน ที่ ธปท. เป็นผู้ออก ในสภาผู้แทนราษฎร ร่วมกับนายวิรไท สันติประภพ ผู้ว่า ธปท.
"ถึงเวลาที่ผู้ว่า ธปท. ควรมาจากคนใน เนื่องจากการบริหารเศรษฐกิจของประเทศในวิกฤตโควิด-19 ที่ส่งผลกระทบกับเศรษฐกิจไทยอย่างรุนแรง และยังไม่รู้ว่าจะจบเมื่อไร การทำงานของ ธปท. จะมีบทบาทสำคัญมากในการแก้ปัญหาเศรษฐกิจ การได้คนในที่ทำงานเรื่องนี้มาก่อนจะทำให้การแก้ปัญหาต่อเนื่อง และการให้คนในเป็นผู้ว่า ธปท. จะได้เปิดโอกาสให้คนในตำแหน่งอื่นๆ ได้ขยับสูงขึ้น เพื่อสร้างคนรุ่นใหม่ๆ รองรับการทำงานในอนาคตของ ธปท. ต่อไป" แหล่งข่าวกระทรวงการคลัง เปิดเผย
อย่างไรก็ตาม นายรังสรรค์ ศรีวรศาสต์ ประธานคณะกรรมการคัดเลือกผู้ว่าการ ธปท. จะประชุมเพื่อคัดสรรผู้เหมาะสมอีกครั้ง เพื่อทำงานต่อจากนายวิรไท ที่จะหมดวาระในตำแหน่ง 5 ปี ในเดือน ก.ย. นี้